I 1310 ble Henrik 7. valgt til ny tysk-romersk keiser. Han var en from og fredelig mann som ikke ville høre mer om ghibellinere og guelfere, men føre de landsforviste hjem og skape balanse i forholdet mellom kirke og keisermakt. Han ble hilst som «fredsfyrsten», men trist nok allierte Firenze og pave Clemens V seg for å knuse den nye keiseren som mislyktes i å innta byen. Mens han beleiret den i påvente av forsterkninger, ble han syk av feber og døde sommeren 1313. Han ble gravlagt i domkirken i Pisa.